ได้มีโอกาสมาใช้ดีลที่ตึกนี้ ก็เลยขอแวะอีกสักร้าน แม้จะไม่มีดีล แบบว่ามาทั้งที จะทานร้านเดียวได้ไงจริงมั้ยคะ ร้านนี้จะเป็นร้านน้ำแข็งใสสัญชาติเกาหลีที่มาเปิดสาขาในประเทศไทยค่ะ ได้คุยกับพนักงานที่ร้าน (น่าจะเป็นผู้จัดการมั้งคะ ????) เค้าบอกว่าตอนตกแต่งร้าน ได้เชิญทางเกาหลีมาดูการตกแต่งว่าถูกต้องตามแบบมั้ย ซึ่งภายในร้านดูน่ารักดีค่ะ ออกโทนขาวน้ำตาลดำ มีสัญลักษณ์ แม่มดขี่ไม้กวาดบินไปบินมาเต็มร้านเลย แต่ว่าลูกค้าที่มาทานอย่างเราคงกินแล้วบินไม่ขึ้นค่ะ ????
 
การเดินทาง ให้มาทางตลาดสามย่าน เดินตรงมาเลยค่ะ ไม่กี่ร้อยเมตรก็จะเจอ หรือใครมาเส้นทางอื่น ตึก I'm Park จะอยู่ที่ด้านหลังจุฬาลงกรณ์มหาวิทยาลัย ตรง จุฬาซอย 5 ค่ะ ร้านนี้อยู่ชั้น 2 ค่ะ
 
พอเข้าร้าน ก็มองๆดูๆ แบบว่าในร้านไม่มีผู้ใด ทำไมช่างสงบเยือกเย็นเช่นนี้ แต่ไม่ใช่อุปสรรคการทานของเรา เลยเดินตรงดิ่งไปที่หน้าเคาน์เตอร์เลยค่ะ พนักงานก็ยิ้มต้อนรับแบบสุภาพมากค่ะ เราก็เลยถามว่าส่วนมากคนนิยมทานรสอะไร ซึ่งพนักงานบอกว่า เมนูเด่นของทางร้าน คือ รสช็อคโกแลต กับมะม่วงค่ะ ส่วนรสอื่นๆก็มีรส นม ชาเขียว เบอรี่ ค่ะ
 
เราก็เลยชี้ไปที่ชาเขียว สอบถามว่ารสชาติเป็นอย่างไร พนักงานเลยบอกว่า จะออกหวานนิดนึง เพราะเป็นชาเขียวผงปรุงสำเร็จ เราเลยว่างั้นไม่เอาดีกว่า ไม่ชอบหวาน สุดท้ายเราก็เลยสั่งรสช็อคโกแลต แบบถ้วยเล็ก ราคา 150 บาทค่ะ (สำหรับขนาดถ้วย ร้านนี้จะมี 2 ขนาดให้เลือกค่ะ เหมาะกับคนที่มาคนเดียว สามารถทานได้สบาย ไม่อิ่มเกินไปค่ะ)
 
แล้วพนักงานก็มาเสริฟ ถ้วยเล็ก เล็กจริงๆค่ะ มาเป็นแก้วใส ไม่ได้พูนด้วย ด้านบนจะโรยโอริโอกรุบกรอบ และบราวนี่ พอลองทาน รสชาติอร่อยค่ะ ได้ความเป็นช็อคโกแลต ที่ไม่ได้หวานเกินไป แต่น้ำแข็งใสจะออกเป็นเกล็ดๆ ไม่ได้นุ่มฟูนะคะ ทานไปทานมา นึกถึงนมช็อคโกแลตไปแช่ช่องฟิตให้เป็นน้ำแข็งเลยล่ะ 55 ส่วนด้านในยังมีโอริโอกรุบกรอบเล็กๆ ให้เคี้ยวมันๆอีกด้วย ทานเพลินเลยค่ะ เราว่ารสชาติพอดี แบบทานได้หมด หมดไวมากค่ะ จนน่าจะสั่งถ้วยใหญ่ ????
 
ระหว่างที่ทาน ก็ได้ยินพนักงาน (สุภาพคนเดิม) เรียกลูกน้องด้านในว่า เอาชาเขียวใส่ถ้วยมาหน่อย ในใจเราก็งงๆว่าพูดเรื่องชาเขียวอะไรกัน แต่ว่าได้ยินมาแค่นั้น เลยนั่งทานต่อ แล้วสักพัก พนักงานผู้สุภาพคนเดิม ก็เอาผงชาเขียวใส่ถ้วยมาให้เรา บอกว่าอยากให้ลองชิมว่า รสชาติแบบนี้ชอบมั้ย เราเลยขอบคุณ และลองชิม เลยบอกว่าชาเขียวกลิ่นหอมดีชอบค่ะ แต่รสออกหวานจริงด้วย พนักงานเลยยิ้มอย่างสุภาพเช่นเคยโค้งขอบคุณ รสชาติชาเขียวเหมือนน้ำตาลผงที่ผสมชาเขียวประมาณนั้นน่ะค่ะ แต่ถ้าใครอยากทานรสชาเขียวแต่กลัวหวานไป อาจสั่งแบบไม่ใส่นมข้น แบบที่คุณลูกกวาดเคยทานก็ได้ค่ะ (ขออนุญาตกล่าวถึง ????) จะได้ไม่หวานโดดเกินไปค่ะ
 
ใครสั่งเมนูไหน อยากเติมความหวานอีก ทางร้านก็มีซอสต่างๆตั้งไว้ให้เติมได้ตามใจชอบเลยค่ะ มี ซอสคาราเมล ซอสช็คอโกแลต นมข้น น้ำผึ้ง และไซรัป ซึ่งได้ลองชิมทุกรส รสชาติกลางๆค่ะ แต่ก็ไม่ได้หวานแบบมีแต่น้ำตาล ยังได้รสของความเป็นคาราเมล ช็อคโกแลตอยู่ค่ะ
 
บอกเลยค่ะว่าประทับใจการบริการที่นี่จริงๆค่ะ การเอาใจใส่คำพูดเล็กๆน้อยๆจากลูกค้า แล้วแสดงออกให้เห็นว่า ลูกค้าคือคนสำคัญของเขา บอกเลยว่าได้ใจเราเต็มๆค่ะ และคิดว่าจะกลับมาทานรสอื่นแน่นอนค่ะ